বিধান সভা নিৰ্বাচনৰ পূৰ্বে অসমত বিজেপি দলক ৰোধিবলৈ কংগ্ৰেছ আৰু এ আই ইউ ডি এফৰ মাজত মহাজোঁট বন্ধনকলৈ চৰ্চা চলি থকা সময়তে মৰিয়নীৰ কংগ্ৰেছী বিধায়ক ৰূপজ্যোতি কুৰ্মীয়ে ইয়াৰ তীব্ৰ বিৰোধিতা কৰি ক্ষোভ প্ৰকাশ কৰিছে।
বিধায়কগৰাকীৰ মতে, কংগ্ৰেছ দলে আঞ্চলিকতাবাদ আৰু জাতীয়তাবাদী শিবিৰ সমুহক লগত লৈ আগবাঢ়িব লাগে আৰু অন্য ৰাজনৈতিক দলৰ সহায় লব নালাগে বুলি দলীয় নেতৃবৰ্গৰ প্ৰতি আহ্বান জনায়। আনহাতে ৰূপজ্যোতি কুৰ্মীয়ে বিজেপি দলত যোগদান কৰিব বুলি চৰ্চা চলা সন্দৰ্ভত কয় যে "এতিয়া মই বিজেপিত যোগদান কৰিলে ৰাইজৰ ৰোষত পৰিম। নিৰ্বাচনী প্ৰতিশ্ৰুতি পালনত ব্যৰ্থ, দেশৰ ৰাজহুৱা সম্পতি বিক্ৰী কৰি সৰ্বদিশতে বিফল হোৱা বিজেপি দলত যোগদান কৰি মোৰ হাৰিবলৈ মন নাই। মই বিজেপিলৈ নাযাও বুলি আজি NEWS18 ৰ যোগেদি স্পষ্ট কৰি দিছো"।
